উই আর সরি ম্যাশ! – টেক শহর
প্রকাশঃ ২:৪৬ অপরাহ্ন, মার্চ ২, ২০১৫ - সর্বশেষ সম্পাদনাঃ ২:৫৩ অপরাহ্ন, মার্চ ২, ২০১৫
টেক শহর কনটেন্ট কাউন্সিলর : অস্ট্রেলিয়ার মেলবোর্নে বাংলাদেশ ক্রিকেট দলের অধিনায়ক মাশরাফি বিন মুর্তজাকে লাঞ্ছিত করার ঘটনায় ফেইসবুকে একটি ইভেন্ট পেইজ খোলা হয়েছে। ‘উই আর সরি ম্যাশ’ নামের এই পেইজটিতে দেশসেরা পেসারকে লাঞ্ছিত করার ঘটনায় দেশের পক্ষ থেকে মঙ্গলবার ক্ষমা চাওয়া হবে।
মূলত মঙ্গলবার রাত ১২ টায় #we_are_sorry_MASH লিখে একযোগে ক্ষমা চাওয়ার জন্য এই পেইজ খোলা হয়েছে।
পেইজটিতে ইতোমধ্যে ২১ হাজার ফেইসবুক ব্যবহারকারীকে আমন্ত্রণ জানানো হয়েছে। এর মধ্যে প্রায় ৫ হাজার গোয়িং দিয়েছেন।
পেইজটিতে বলা হয়েছে, দেশের সকল ক্রিকেট সমর্থকরা এই ঘটনার দোষী ব্যক্তিদের দ্রুত বিচার চান। হাসান রাব্বি, আরাফাত চৌধুরী, তানভীর আল হাসান এবং দিবাকর বিশ্বাস এই চারজন মিলে পেইজটির দায়িত্বে আছেন।
২৬ ফেব্রুয়ারি বিশ্বকাপের গ্রুপ পর্বে শ্রীলংকার কাছে ৯২ রানে হেরে যায় বাংলাদেশ ক্রিকেট দল। এর পরের দিন ২৭ ফেব্রুয়ারি মেলবোর্নের হান্টিংডেল মসজিদে জুমার নামাজ শেষে অস্ট্রেলিয়ার কিছু প্রবাসী বাংলাদেশী সমর্থকদের হাতে লাঞ্ছিত হন মাশরাফি বিন মর্তুজাসহ জাতীয় দলের কয়েকজন ক্রিকেটার। মূলত ৯২ রানের হার নিয়ে কথা কাটাকাটির সূত্র ধরে এ ঘটনা ঘটে। এ ঘটনায় মেলবোর্নের প্রবাসীদের নিয়ে দেশে তীব্র প্রতিক্রিয়া তৈরি হয়।